Anagraw n yisem

Anagraw n yisem

Amgared gar yisem d umyag deg sin n yiswiren : talɣiwin d twuri

Timesɣariwin tigensanin:

Tamesɣaṛa n tuzzuft: amalay / unti

Tawsit , deg tjerrumt, d asmil (‘‘catégorie’’) yersen ɣef umgired n tuzzuft. Da tawsit d n ugama, i nettaf tikwal kan deg tutlayin tigamanin : axxam ~ taxxamt , izi ~ tizit , uzzal ~ tuzzalt ur yelli ara d tanmegla n tuzzuft. Da tawsit, d talɣa kan, ur telli deg unamek. Deg tefṛansist, taṭelyanit, taspanit, taɛrabt, llant snat tewsatin n talɣa : amalay d wunti. Deg talmant, tarusit, llan tkradet (tlata) n tewsatin : amalay, unti, arawsan. Deg tesnilest, deg tefransist d amedya, s umata tawsit ur telli d awalec (awal n tjerrumt : ‘‘monème’’), axaṭer ur d-ittekk seg ufran deg tmeslayt. Ma yella yisem kan, tedda-d yid-s tewsit-is : ur yezmir yiwen ad d-yini poire war ma yenna-t-id deg wunti, ur yezmir ad as-d-yefren amalay. Tawsit akked tuzzuft mgaradent : cuisinier ~ cuisinière deg-s tanmegla n tewsit, deg-s tanmegla n umawal.